自玉山歸竹隠投宿廣平院
作者：趙蕃
朝代：宋

paragraphs: 久客倦城市，薄言歸田廬。
秣馬待日歛，顛風忽來俱。
橫策徑成去，撲撲埃滿鬚。
晴雷隠虛空，數雨如投珠。
渴甚念茗飲，遲回尋梵居。
少焉復前邁，行行過烟墟。
但驚田疇間，有似槁復蘇。
及經道途衝，餘流尚通渠。
乃悟適來雨，咫尺或有無。
天公本何心，分龍信非誣。
自茲到吾棲，崗嶺更複迂。
山窮偶逢寺，可以休僕痡。
投鞍議食事，僅具粥一盂。
道人吾故人，問我來崎嶇。
既能設瓜果，村酒亦復沽。
我愧非淵明，僧誠遠公徒。
停杯竟高枕，夢境知何如。
明當带星起，草露徒侵裾。
還家一何忙，視竹齊架書。
優哉且自適，休問瓶無儲。